《和韩丈寄崖簿大雅并见简韵》
宋代·章甫

故乡未可归，异县难久留。
海深蛟鱷怒，安得乘桴游。
贫贱岂天意，自不曲如钩。
吾道未全穷，三岁依贤侯。
小鸡随孔鸾，顾影良可羞。
所喜臭味同，洁已从清修。
迩来苦多病，颇厌淮南州。
援琴操土风，大类南冠囚。
今辰天气佳，和气吹敝裘。
桃李竞颜色，谁能分劣优。
空搅游予心，浩荡生春愁。
新诗忽到手，盛意知难酬。
材生天地间，小大固不侔。
词锋未易当，如以楚伐邹。
玉季更多文，情义还相投。
他年内集时，尚记野人不。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。